**HÍREINK**

A **máriapócsi jubileum** kapcsán főpásztoraink idén kötelezővé tettek a papság számára – „javulásuk” eszközeként – egy négy napos lelkigyakorlatot. Három turnusban, három korosztályra bontva vállalta a három püspök atya a lelkigyakorlatok vezetését. A legidősebb korosztály – amelynek jómagam a legfiatalabb tagja voltam – június 9-12. között lelkigyakorlatozott Keresztes Szilárd püspökkel. Életre szóló élményt, komoly lelki töltekezést jelentett a Máriapócson töltött néhány nap. Paptestvéreim nevében is köszönöm, ha imádságaikban gondoltak az elmélyülésre és megújulásra vágyó lelkipásztorokra!

**Kocsis Fülöp érsek-metropolita** debreceni beiktatását követően a nyíregyházi püspöki székesegyházban június 13-án beiktatták **Orosz Atanáz püspök atyá**t apostoli kormányzói hivatalába.

**Felnőtt katekézis**tlegközelebb ***június 24-én*** este tartunk; ez lesz a tanévzáró összejövetelünk, amelyen Selma Lagerlöf: A gyertyaláng című novellája alapján beszéljük át keresztény életünk megújító örömét, értékének csodáját és továbbadásának felelősségét. Örömmel várunk mindenkit, olyanokat is, akik év közben nem tudtak eljutni ezekre a találkozásokra. Az írás elérhető a neten (<http://www.szepi.hu/irodalom/kedvenc/kt_130.html>); kérésre nyomtatott formában a parókián.

**E havi ünnepeink** *(e napok hétköznapra esnek, de vasárnapi szertartási renddel tartjuk őket)***: *Június 24. szerda*** Keresztelő Szent János születése – ***Június 29. hétfő*** Szent Péter és Pál főapostolok. E napon a délelőtti Szent Liturgiában – halála évfordulója kapcsán – ***Vaszkun György első parókusunk***ért imádkozunk.

Egyházmegyei **GörögTűz Tábor**ba hívjuk a felső tagozatos gyerekeket június 29 – július 3. között Hajdúdorogra. Részvételi díj 10.000 Ft. Jelentkezés a parókusnál: 06-30/415-50-92. Ugyanebben az időpontban parókiánkon zajlik óvodásoknak és kisiskolásoknak (4-11 éves korú gyerekeknek) a **Logi Tábor**. Jelentkezés Imréné Kati néninél (06-30/45-50-220).

A tanév végi teendők sokasága és a parókus atya papi lelkigyakorlaton való részvétele miatt idén elmaradt a gyermeknapunk és a tanévzáró parókiai együttlétünk. Ennek pótlásaként idei **egyházközségi kirándulás**unkra hittanos gyermekeinket rendkívüli kedvezménnyel fogjuk meghívni.

\* \* \* \* \*

Görögkatolikus Parókia, Nyíregyháza, Legyező u. 3. – Tel. 30/415-50-92

Honlap: [www.kertvarosigorogok.hu](http://www.kertvarosigorogok.hu) – E-mail: obbagyl@upcmail.hu

Felelős kiadó: Obbágy László parókus

A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2015. JÚNIUS

**Szent-Gály Kata: A kegyelem**

Te soha többé nem leszel nyugodt
s nem lesz tiéd a nyárspolgári béke,
mert beléd hullott az Isten vetése
és azt kitépni nem lehet,
– vagy nem mered,
mert érezed, hogy éned jobbik része.

Azt megteheted, hogy soha nem kapálod,
hogy letaposod a kihajtó ágat,
hogy nem öntözöd,
hogy szinte gyűlölöd,
– de Harmat is van,
és néha, akaratlan meglep.

És valahogyan elindul benned
egy gondolat, egy szó, egy jóbarát, egy semmi – –
s amit már kezdtél elfeledni
vagy letagadni: duzzad, újra él.
A gyökér,
a mag
beléd szövődik és szállá fakad
és vakmerő kalandra bátorít:
kilépni önmagadból,
az átlagosból,
komolyan venni azt, amit hiszel.
Tulajdonképpen mért nem kezded el?

# *Tulajdonképpen mért nem kezded el?*

**Telenkó Miklós atya és Felesége levele, kérése**

Főtisztelendő Atyák, Kedves Paptestvérek!

A segítségeteket szeretnénk kérni!

Az idén 25. éve, hogy a balesetem történt. Azóta folyamatosan mások segítségével éljük az életünket. Az Isten gondoskodó műve, hogy folyamatosan segítséget kaptunk. Az elmúlt 10 évben Vajdics Péter családtagként segített. Ő június 30-án elköltözik, mert nősülni fog.

Ugyanakkor számomra és a családunk számára ott a szorongató kérdés, hogy ki jön helyette.   Régóta keresünk. Telefonálunk, szólunk barátoknak, ismerősöknek, de nem oldódott meg a helyzet. Már nem egy emberre van szükség.

Több mint egy éve fekvőbeteg vagyok. Naponta 1-2 órára tudok felkelni. A 24 órás ellátáshoz három ember kell. Egy ideiglenes segítőt már találtunk. Szükségük lenne további két személyre, aki napi 8 órában itt van és mindenben segít.

Nem jótékonysági cselekedetet várunk, hanem munkát ajánlunk. A részleteket személyesen megbeszéljük! Fizetés megegyezés szerint. Ha szükséges, bejelentett munkahelyként tud itt lenni, aki jelentkezik.

Fontos a megbízhatóság és diszkréció, hiszen egy család mindennapjaiba kell beilleszkedni. A jó fizikai erő nem árt, de nem ez a legfontosabb.

Sürgető, hogy megoldást találjunk.

Szeretettel:Dr. Szabó Irén és Telenkó Miklós

\* \* \* \* \* \*

**Kedves Fiatal Barátom!** Befejeződött a tanév. A munka után vár a pihenés. Ne feledd: a templom ajtaja nyáron is nyitva. A mi emberszerető Istenünk a vakációban is hív és vár.

S hogy hogyan viselkedj a nyáron?

Figyelj! Az egyik középkori herceg megkérdezte az édesapját, elmehet-e szórakozni. Apja így felelt: „Fiam, elmehetsz. De ott se feledd, hogy a király fia vagy!”

Pihenj, játssz, szórakozz tehát – de ***ne feledd, hogy******az Úr Jézus barátja, a jó Isten küldöttje vagy a vakációban is!***

Ha ügyes vagy, a rejtvényben egy fontos tanév végi figyelmeztetést találsz.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| A🡮 | V | E | I | P | N | O | I | A | O | T | Á | J | 🡯N |
| A | T | T | M | Y | L | S | M | N | J | R | A | Y | A🡩 |

Megfejtés: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Nyolcadikos ballagóinknak**

Egy-két éves pap voltam, amikor eszembe jutott, hogy a közelgő hivatások vasárnapja előtt üzenni kellene valamit a papnövendékeknek: mire készüljenek, mit várnak tőlük az emberek. Megkérdeztem az egyházközség különböző közösségeit. Máig él bennem egy főiskolás fiatal válasza. A „Mit várok a paptól?” kérdésére az A/4-es lap közepére hatalmas betűkkel ezt írta: „HOGY LÁZÍTSON”. És a lap aljára apró, szép betűkkel a folytatást: „…az igazra, a jóra, a szépre.”

Lehet, rosszul látom, de úgy érzékelem: egyre kevésbé jut eszünkbe az igazért, a jóért, a szépért lázadni. És nemcsak nekünk, az őszülő-kopaszodó nemzedéknek; a fiatalok egy része is túl korán „átigazol felnőttbe”, s igencsak hamar felejti, hogy lázítani, lázadni igenis kell. Nem anarchista módon, nem valami *ellen*, sokkal inkább valami*re*, valami*ért*.

Kedves Barátom! Vállald fiatalos erővel a szíved szavát. Merj lázadni és lázítani, amikor azt látod, hogy az igaz helyett a hamis, a szép helyett a rút, a jó helyett a rossz az úr körülötted. „Teli vágyakkal zokogjon” a lelked és lázadjon az életed a valódi értékekért. Egy szál margaréta a szerelmes kezedben, egy divatos kacatra mondott „nem” a tisztán tartott ajkadon, egy ünnepet adó Bach az MP3 lejátszódban – lázadás és lázítás. Az Igazért, a Szépért, a Jóért – az Istenért.

***FEJTÖRŐ!***

**KERTVÁROSI PARÓKUSOK** és a Kertvárosban korábban vagy manapság szolgáló papok *(a nyerő tizenegy…)* nevét rejtettük el a rejtvényben.

1. kettő nem lehet belőle egy csárdában + L + foghíjas zászló!
2. tetőt cserepez + az ilyen gazda, az ilyen vadász bűncselekményt követ el + kőszikla
3. visszafogottan nevető + a „hitetlen” apostol
4. Vegyjele: Fe + z + a tatárok elől hozzánk menekült nép + nyugat-magyarországi nagyváros + gy
5. a hét vezér egyike + földet forgat + félig sántít! + görög oszlop
6. kisgyermekek fulladós betegsége + névelő + a régi Illés együttes vezetőjének keresztneve avagy Heltai Jenőnél néma!
7. János, szlovákul + kicsinyítő képző + a differencia közepe!
8. nem háborús + G + fordított névelő
9. alföldi kisváros + értelem + a negyedik evangélista
10. kötőszó + a fesztáv közepe! + a többes szám jele + szintén + tárgyrag + a kíváncsiság része!
11. oroszországi folyó + b + fekvőhely + L + ütőlap a kártyában + paripa